text: EN GRÈCE EST DÉCIDÉE
   Mout fu iriez Prianz li reis,
   Quant il oï que Li Grezeis
   Aveient despit son message :
   Mout l’en pesa en son corage.
   Les manaces ot e le lait
   Que Antenor dit e retrait,
   PageV01P187
   E les reproches e les diz,
   A ses homes et a ses fiz
   Le prist a dire e a mostrer :
   « Seignor, en vos me dei fiër.
   « Oïr poëz l’adrecement
   « E la pais e l'acordement
   « Que cil de Grece nos fereient,
   « Se lieu e tens e aise aveient.
   « De nos n’ont crieme ne dotance,
   « Mout prisent poi nostre poissance :
   « Ma soror ne me rendront mie.
   « Or ne sai jo mais que jo die,
   « Mais assez nos vient mieuz morir
   « Que ceste honte en pais sofrir.
   « Dahé ait qui la soferra
   « E qui a tant ne s’en metra
   « Que l'om ne nos en blast a tort.
   « A morir avons d’une mort :
   « Assez sovent a l’om veü
   « Que cil qui esteient vencu
   « Revenqueient lor enemis,
   PageV01P188
   « Si qu'a eus erent puis sozmis.
   « Fort vile avons : jusqu’al joïse
   « Ne sereit el par force prise.
   « Chevalerie avons assez
   « E de genz a pié granz plentez ;
   « De la vitaille avons adès.
   « Mout nos devons metre en grant fais
   « Que de l’ire dont somes plein
   « Querons mecine a estre sain,
   « O faire a ceus honte e damage
   « Qui le firent nostre lignage :
   « Si serons sain, lié e joios.
   « Cest afaire met jo sor vos.
   « Que qu’om die ne que que non,
   « N'en ferai rien se par vos non.
   « Non pas por ço ma volenté
   « E mon corage e mon pensé
   PageV01P189
   « Est biens e dreiz que vos en die,
   « O seit saveirs, o seit folie.
   « Eslisons tant de nostre gent
   « Come il vos vendra a talent,
   « De chevaliers proz e hardiz,
   « De totes armes bien guarniz,
   « Sis enveions en lor contree
   « Tot belement e a celee :
   « Ainz que la chose seit seüe,
   « Puet la terre estre confondue,
   « Lor home mort, lor preie prise.
   « Ne cuident pas en nule guise
   « Que l’om osast sor eus aler
   « Ne en lor terre a force entrer.
   « Haï! haï! franc chevalier,
   « Qui lor orgueil porreit baissier,
   « Come avreit grant aumosne faite!
   « Or me dites que vos en haite.
   « Iço vos di jo bien de veir,
   « Se vostre aïde en puis aveir,
   « Qu'a mei ne la guarront ja mais,
   « Ne n’i avront triue ne pais. »
   N'i a un sol qui l’en desdie;
   Chascuns li pramet e afie
   PageV01P190
   Qu’il en feront tot son voleir
   A lor force e a lor poëir:
   « Comant e die son plaisir,
   Quar il sont prest de l’obeïr. »
   Mout s’en est li reis esjoïz,
   Puis a parlé a toz ses fiz ;
   Si lor dit qu'al suen esciënt
   A fait en eus bon norriment,
   Quar beaus les veit, hardiz e proz :
   « Maistre sereiz », fait il, « sor toz.
   « Chascuns avra sa compaignie
   « Bien ordenee e establie.
   « Chascuns sera princes des suens,
   « E dus e sire e maistre e cuens.
   « Or i parra qui plus dorra
   « E qui les suens plus amera.
   « Or guart chascuns que teus lor seit
   « Qu'autre seignor nus ne coveit,
   « E que nesuns d'eus ne se plaigne
   « Qu'il aient mauvais chevetaigne,
   PageV01P191
   « Ne qu'il ne perdent lor valor
   « Por defaute de lor seignor.
   « Or iert veüe l’esperance,
   « La norreture e l’atendance
   « Que jo ai faite e atendue;
   « Dès or sera bien coneüe
   « La proëce que g’i espeir.
   « Par la fei que dei Deu le veir,
   « Por neient s’atendreit a mei
   « Cil qui mauvais sereit de sei.
   « Mais cil qui porra endurer
   « Les granz peines d’armes porter,
   « Les sofraites e les haanz,
   « Qu'i seit seürs e combatanz,
   « Cil iert mis fiz, lui amerai,
   « Tot quant que il voudra ferai;
   « Tot le mien prenge e doint e ait :
   « Ja ne l'en sera dangier fait.
   « Hector, beaus fiz, tu ies li maire :
   PageV01P192
   « Sire seras de cest afaire ;
   « Tu en seras li chies de toz,
   « Quar mout par ies sages e proz.
   « En tei sera lor recovrier,
   « A tei se venront conseillier :
   « Ne vueil qu’i ait fil de baron
   « Qui rien face se par tei non.
   « De toz avras la seignorie,
   « La poësté e la maistrie.
   « E tu, guarde que sauve i seit :
   « Por ço avras en m'onor dreit,
   « Por ço me seras fil e heir.
   « Li deu en facent mon voleir! »
   Hector respont come senez :
   « Sire », fait il, « voz volentez
   « Vueil jo mout faire, quar dreiz est.
   « De vostre plaisir vez me prest :
   « Volentiers m’en entremetrai
   « E tot mon poëir en ferai.
   PageV01P193
   « A toz les deus pri e requier
   « Que mon aiuel puisse vengier :
   « Lor voleir seit e lor plaisir
   « De nos guarder e maintenir
   « Tant qu'eüssons venjance prise
   « De cele gent que poi nos prise !
   « Trop sera lait, se lor enfant
   « Se vont de nos escharnissant,
   « Ne s'il remaneient en paiz
   « Des laiz, des torz qu'il nos ont faiz.
   « Bien nos devons tuit essaier
   « De nostre grant honte vengier :
   « Mout par m’est tart e mout coveit
   « Que de noz genz bataille seit
   « Envers la lor : bien la voudreie,
   « Volentiers m’i essaiereie.
   « Ço peise mei, que ne portons
   « Armes vers gent que nos haons :
   « Contre eus les vueil jo bien porter,
   « Mais mout nos covient a guarder
   PageV01P194
   « Que en tel sen le començons
   « Que traire a bon chief le poissons.
   « Mout sont fort gent, mout ont aïe,
   « Mout dure loing lor seignorie :
   « Grant honte avrons al comencier,
   « Se nos nel poons avengier.
   « Qui bien comence, que li vaut,
   « S’en la fin del tot pert e faut ?
   « Comencement deit l'om haïr
   « Dont l’om ne puet a chief venir.
   « Li vilains dit : « Mieuz vient laissier
   « « Que mauvaisement comencier. »
   « Bien savons tuit qu’en tot le mont
   « N’a si tres fort gent come il sont.
   « Vez Eürope, que il ont,
   « Que tient la tierce part del mont,
   « Ou sont li meillor chevalier
   « E li mieuz duit de guerreier :
   « Onc al ne firent a nul jor
   « Ne ne servent d’autre labor.
   PageV01P195
   « Ceus pueent bien en ost mener
   « O eus e par terre e par mer ;
   « Ceus avront toz a lor talent,
   « E ceus d’Aise tot ensement.
   « Cil d’Aise nen ont cure d’al,
   « Mais toz jorz seient a cheval;
   « Plus vuelent guerre qu’autre rien.
   « Onc n’amerent repos ne bien.
   « Iço resavons nos de veir,
   « Que cil resont a lor voleir.
   « Si guardez bien quos en fereiz :
   « Ja mar por mei le laissereiz.
   « Jo n’en di rien por coardie ;
   « Ensorquetot n’avons navie
   « Par que sor eus poissons passer:
   PageV01P196
   « A ço ne sai conseil doner.
   « Senz nes ne sai com faitement
   « Lor poissons faire nuisement.
   « Mout i avons poi d’apareil,
   « Sin fait a prendre tel conseil
   « Dont l'om puisse a tel chief venir,
   « Ne nos en plaignons al partir ;
   « Quar l’onor de nos e le bien
   « En desir jo sor tote rien. »
   A ço redistrent lor talant
   Li plusor d’eus e li auquant :
   En plusors sens le loënt faire,
   Mais enuiz est de tot retraire.
   Après eus toz parla Paris :
   « Tot iço », fait il, « rien ne pris.
   « Riche gent somes e vaillant
   PageV01P197
   « E d’aïde e d’aveir manant ;
   « Ceste vile ne crient nul home.
   « De mon conseil est ço la some,
   « Que des Grezeis querons venjance,
   « Quar jo sai de fi senz dotance
   « Qu’il nos en avendra toz biens :
   « De ço seit toz li blasmes miens.
   « Seit la navie apareilliee,
   « E si seit en Grece enveiee
   « Delivrement jusqu’a brief jor.
   « Li deu en vuelent nostre honor,
   « E dirai vos coment jol sai.
   « L’autr’ier, es calendes de mai,
   « Chaçoë en Inde la Menor
   « Un cerf, ço m’est vis, coreor.
   « Lo jor le chacierent mi chien :
   « Assez corui, ainz ne pris rien.
   « Mout fist grant chaut d’estrange guise :
   « Le jor ne venta guaires bise.
   « Mes veneors e toz mes chiens
   « Perdi es vaus Cithariiens.
   PageV01P198
   « Lez la fontaine ou rien n'abeivre,
   « Tres desoz l'ombre d'un geneivre,
   « M’estut dormir, nel poi muër :
   « Onques avant ne poi aler.
   « Sempres maneis en m’avison
   « Vi devant mei Mercurion :
   « Juno, Venus e Minerva,
   « Ces treis deuesses m'amena.
   « Treis feiz m'apela dreitement,
   « Puis dist : « Paris, a mei entent.
   « Cez deuesses vienent a tei
   « Por le jugement d’un otrei.
   « Une pome lor fu getee
   « D’or massice, tote letree :
   « Les letres diënt en Grezeis
   « Qu'a la plus bele d’eles treis
   « Sera la pome quitement
   « Entre eles en a grant content :
   « Chascune plus bele se fait,
   « Chascune est dreiz, ço dit, qu’el l’ait ;
   « N’i a celi de sei ne die
   PageV01P199
   « Que por beauté n'en perdra mie.
   « L’une la vueut, l’autre li viee,
   « Ancor n'est a nule otreiee,
   « Ancor n'en est nule saisie :
   « Mout est l’une a l'autre marrie.
   « Conseil ont pris, — jo lor donai
   « E par bone fei lor loai, —
   « Que a ço que tu en direies,
   « E celi cui tu la dorreies,
   « Des autres li seit otreiee,
   « De beauté seit la plus preisiee.
   « Totes treis l’ont ensi greé
   « Com de ta boche iert devisé :
   « Cele l’avra cui tu diras
   « E de beauté plus loëras.
   « Par tei le covient a saveir,
   « Qui la pome devra aveir.
   PageV01P200
   « Chascune conseilla a mei
   « Priveement e en segrei :
   « Soz ciel n'a rien que jo vousisse
   « Qu’a icele hore n’en traisisse ;
   « N'i ot celi que ne m’ofrist.
   « E Venus m’afia e dist,
   « Se la pome li otreioë
   « E de beauté plus la looë,
   « Femme de Grece me dorreit
   « La plus preisiee qu'i sereit.
   « La pome ensi li otreiai
   « E de beauté plus la loai :
   « A li m'en tinc por la pramesse,
   « Si sai tres bien que la deuesse
   « M’aïdera, n’en dot de rien.
   « Se vos, sire, le volez bien,
   « G’irai, ço sacheiz, volentiers.
   « Tant aie gent e cheualiers
   « Qu'en lor terre poissons forfaire :
   PageV01P201
   « Ainz que nos metons el repaire,
   « Lor avrons tel damage fait,
   « Qui a toz jorz iert mais retrait. »
   Anceis qu'a ço respondist nus,
   Parla premiers Deïphebus :
   « Bien lo, » fait il, « e bien agré
   « Le conseil qu'a Paris doné.
   « A lui m'en tieng, mout a bien dit :
   « N'i deit aveir nul contredit.
   « Bien cuit e crei, se il i vait,
   « Que li Grezeis nos feront plait
   « E qu'il rendront Esionan :
   « Anceis que vienge al chief de l'an,
   « Plait nos feront tot a noz grez.
   « Seit li navies aprestez,
   « E si en aut hastivement :
   PageV01P202
   « N'i ait autre porloignement ».
   Après parla danz Helenus,
   Frere Paris, fiz Priamus.
   En piez s'estut devant le rei:
   « Sire, » fait il, « entendez mei.
   « Jo sai auques de deviner :
   « Ne veïstes onques mon per.
   « Mainte chose ai prophetiziee
   « Que est provee e essaiee ;
   « Onques chose ne fis acreire
   « Que n'ait esté provee a veire ;
   « De rien que die n'i faudrai.
   « Mais, ço sacheiz, une rien sai :
   « Se Paris a de Grece femme
   « Ne de la terre ne del regne,
   « Se Troie n’en est eissilliee,
   « Arse e fondue e trebuchiee,
   « J'otrei que j’en seie dampnez
   PageV01P203
   « E en un feu ars e ventez.
   « Veü en ai les visions
   « Par treis feiz e devins respons :
   « De ço me faz devins e maistre,
   « Que il ne puet autrement estre :
   « Se de Grece femme en ameine,
   « Senz mort, senz dolor e senz peine
   « N’en porra eschaper uns sous,
   « Quar li Grezeis vendront sor nos,
   « Par vive force e par bataille
   « Ylion abatront senz faille ;
   « Ja n’i avra si haut terrier
   « Que il ne facent trebuchier.
   « Peres e fiz toz ociront
   « E tot le regne destruiront
   « A grant dolor e a torment :
   « Ja nos i remaindra parent.
   « Por ço sereit bien, ço m'est vis,
   « Que n'i alast pas danz Paris :
   « Remaigne sei, quar grant damage
   PageV01P204
   « Nos puet venir par son passage.
   « Grant chose deit l'om desvoleir,
   « Por piz oster, e remaneir ».
   Quant Helenus ot achevee
   La parole qu’il ot mostree,
   Tuit furent a la cort taisant,
   Onc n'i parla petit ne grant.
   N'i aveit un sol mot tenti,
   Quant Troïlus en piez sailli.
   Des fiz le rei ert le menor,
   Mais ço nos retrait bien l'Autor,
   Poi ert meins forz en son endreit
   Ne meins hardiz qu’Hector esteit :
   « Avoi! » fait il, « franc chevalier,
   « Por quei vos vei si esmaier
   « Por la parole d’un proveire,
   « Qui ci nos fait mençonge acreire?
   « Trop par est fous qui cuide e creit
   PageV01P205
   « Que il sache qu'avenir deit
   « D’ui en treis anz : jo nel cuit mie.
   « Ço li fait dire coardie :
   « Proveire sont toz jorz coart,
   « De poi de chose ont il reguart.
   « Cist ne fait mie a escouter :
   « Dehaiz ait hui son deviner!
   « Que quiert il entre chevaliers ?
   « Mais aut orer en cez mostiers
   « E guart qu'il seit e gros e gras.
   « Nos vies ne s’acordent pas :
   « Penst bien de son cors aaisier,
   « Qu'il n’a d'autre chose mestier.
   « Peine e travail por pris aveir :
   « Itel vie devons aveir.
   « E qui por son devinement
   « Laira a prendre vengement
   « De la grant honte e del grant lait
   « Que li Grezeis nos ont tant fait,
   « Cil seit a toz jorz mais honiz
   PageV01P206
   « E de trestoz les deus partiz. »
   A cele parole ot grant bruit :
   « Mout a bien dit, » ço dient tuit.
   Chascuns loë, chascuns otreie
   Que Paris se mete a la veie :
   « Por les paroles Heleni,
   O ait veir dit o ait menti,
   Ne remaigne. » Non fera il :
   Por ço furent tuit a eissil.
   Ensi fu li conseuz greez :
   « Seit li navies aprestez;
   En Grece en aut, pas ne remaigne,
   Qui que s’en lot ne qui s’en plaigne. »
   A cele feiz ne distrent plus.
   Prianz tramist Deïphebus
   En Pannoine, lui e Paris,
   Por chevaliers querre el païs.
   La en alerent senz demore :
   Assez en orent en poi d'ore ;
   PageV01P207
   Tant en josterent come il vorent,
   Puis s’en tornerent come ainz porent.
   Après manda li reis Prianz
   Un parlement qui mout fu granz :
   Tuit i vindrent cil de s'onor,
   E li plus riche e li meillor
   Mandé furent comunaument.
   Mout par i assembla grant gent,
   Quar bien voleit li reis Prianz
   Saveir lor cuers e lor talanz :
   « Seignor, » fait il, « mandez vos ai :
   « Savez por quei? Jol vos dirai.
   « Bien oïstes la grant dolor,
   « Com furent mort nostre ancessor,
   « Que cil de Grece detrenchierent,
   « E Troie e la terre eissillierent.
   « N'en a esté prise venjance :
   « Or si sacheiz bien senz dotance.
   « Ne remandra mais por nul plait
   « Que autre chose n'en seit fait.
   PageV01P208
   « Dreiz ert qu'o vos me conseillasse,
   « Ainz qu’autre chose començasse.
   « Antenor i tramis l'autr’ier :
   « Saveir voleie e essaier
   « S'il me rendreient ma soror,
   « Qu'il tienent a grant deshonor.
   « II ne m'en voustrent rendre mie,
   « Mout li distrent lait e folie.
   « Or n'i a plus : j’ai conseil pris
   « Que g’i vueil enveier Paris
   « Por forfaire, por vengement
   « Del lait qu'il firent nostre gent,
   « Mais tot en vueil ancor saveir
   « Le los de vos e le voleir ;
   « Quar, se vos plaist, il i ira,
   « E se vos plaist, il remandra.
   « E se aucun de vos desplaist,
   « C’est folie que il s'en taist,
   « Mais die en ço qu'a vis l'en iert :
   PageV01P209
   « Conseil creie qui conseil quiert ».
   Panthus, uns vassaus mout senez,
   De letres sages e fondez,
   A comenciee sa reison,
   Si que l'oïrent li baron :
   « Reis sire, oëz que vueil retraire
   « Par fei, jo nel dei mie taire ;
   « Ne dei chose celer vers tei
   « Dont jo trespas la meie fei:
   « Mei est avis, cil n’aime bien
   « Qui a son seignor ceile rien
   « Par que il seit desheritez
   « Ne morz ne pris ne encombrez.
   « Treis cenz e seisante anz e plus
   « Ot mis pere Eüforbius,
   « Ainz qu'il passast de ceste vie;
   « Mout ot grant sen e grant clergie.
   « Des arz e del conseil devin
   « Esteient tuit a lui aclin :
   « Onc cele chose ne pramist
   « Que a son terme n'avenist.
   PageV01P210
   « Jo li oï mainte feiz dire
   « Que tote Troie e tot l’empire
   « Empirereit e tot le regne,
   « Se Paris de Grece aveit femme.
   « Por çol te di, se il i vait
   « E de la prenge femme e ait,
   « La prophecie averera
   « Que mis pere prophetiza.
   « N’aies mie ço en despit
   « Que li sages sot e porvit :
   « Mieuz te vient tot ensi ester
   « E ton bon regne en pais guarder
   « Qu’estre en tomoute e en esfrei
   « Que n’en chiee li maus sor tei.
   « Mout bone pais, mout grant franchise
   « As a ton gré, a ta devise:
   « Ne querras pas, se tu bien fais,
   PageV01P211
   « Com franchise perdes e pais.
   « Mout dessert cil male merite,
   « Qui de son gré se desherite;
   « De noble vie e de gentil
   « Te vueus embatre en grant peril ».
   Li pueples toz comunaument,
   Qui ert jostez al parlement,
   Contredistrent l’autorité
   Que Panthus ot dit e mostré :
   N'en firent rien, n’en orent cure ;
   Bien i ert lor mesaventure.
   Al rei diënt qu'il lor comant
   Trestot son buen e son talant :
   Ja del faire n’avra respit,
   Cui que place ne cui qu'enuit.
   Mout les en mercia li reis,
   E solonc l’estre de lor leis
   Lor a a toz doné congié.
   Après a quis e porchacié
   PageV01P212
   Ovriers vaillanz por les nes faire.
   Ne vos en quier lonc conte faire :
   Tost furent prestes e guarnies
   E de vitaille replenies.
   Dès or lor targe bons orez,
   Hector li proz en fu alez
   Ost aioster e porchacier :
   Maint vaillant riche chevalier
   I amena par sa preiere,
   Qui onc ne torna puis ariere.
   Cassandra fu fille le rei,
   Que mout sot de devin segrei :
   Respons preneit e sorz getot.
   Cele conut tres bien e sot,
   Se de Grece a femme Paris,
   Destruite iert Troie e li païs.
   Mostré lor a e dit tres bien :
   « Nel vos penseiz, » fait el, « por rien ;
   « Quar, s'en Grece vait li navies,
   « Poi porrons puis preisier noz vies.
   PageV01P213
   « Troie en revertira en cendre :
   « Ne nos en porra rien defendre.
   « A mal irons e en peril,
   « E li plusor en lonc eissil. »
   Mout lor defent e mout lor viee,
   E mout s’en fait triste e iriee,
   Bien lor anonçot chose veire :
   Cui chaut ? qu'il ne la voustrent creire.
   Se Cassandra e Helenus
   En fussent creü e Panthus,
   Ancor n’eüst Troie nul mal,
   Ne li noble riche vassal ;
   Mais Fortune nel voleit mie,
   Que trop lor esteit enemie.
  